เทรดโกลด์10บาทแทน50บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — โบรกเกอร์ค้าทองยันโกลด์ฟิวเจอร์ส 50 บาท ทยอยปิดสถานะย้ายเทรดสัญญาซื้อขายทองล่วงหน้า 10 บาท ระบุร้านขายทองคำแท่งไม่ล้มหายตายจาก
นพ.กฤชรัตน์ หิรัณยศิริ ประธานเจ้าหน้าที่บริหารบริษัท เอ็มทีเอส โกลด์ฟิวเจอร์ส เปิดเผยว่า ภายหลังตลาดอนุพันธุ์ (ประเทศไทย) หรือ TFEX นำผลิตภัณฑ์สัญญาซื้อขายทองคำล่วงหน้าหรือโกลด์ฟิวเจอร์ส 10 บาท เข้ามาซื้อขายเริ่มตั้งแต่วันที่ 2 ส.ค.ที่ผ่านมา จนถึงวันที่ 6 ส.ค.ที่ผ่านมา ปรากฏว่าในสัปดาห์แรกมีการซื้อขายเฉลี่ยต่อวันจำนวน 900 สัญญา มากกว่าสัปดาห์แรกที่เปิดซื้อขายสัญญาซื้อขายทองคำล่วงหน้า 50 บาท ที่จำนวน 100 สัญญา 
แต่ที่น่าสังเกตคือ สถานะคงค้างต่อวันของสัญญาซื้อขายทองคำล่วงหน้า 50 บาทได้ทยอยลดลง สวนทางกับสัญญาซื้อขายทองคำล่วงหน้า 10 บาท ที่เพิ่มขึ้นวันละ 20% สะท้อนว่านักลงทุนปิดสถานะน้ำหนัก 50 บาท เพื่อจะเปิดสถานะ 10 บาท
ดังนั้น จึงประมาณการว่าสิ้นปีนี้ปริมาณการซื้อขายทองคำล่วงหน้า 50 บาท จะเหลือไม่ถึงวันละ 500 สัญญา ตรงกันข้ามกับสัญญาซื้อขายทองคำล่วงหน้า 10 บาท ที่จะพุ่งขึ้นไปถึง 2 หมื่นสัญญาต่อวัน อันเนื่องมาจากพฤติกรรมการซื้อขายของนักลงทุนที่เปลี่ยนไปและลูกค้าใหม่ที่เข้ามา
อย่างไรก็ตาม เชื่อว่าการมีโกลด์ฟิวเจอร์สไม่ได้ทำให้ร้านค้าทองคำแท่งล้มตาย ตรงกันข้ามกลับทำให้ตลาดเติบโตไปพร้อมกัน จากระยะกว่า 1 ปีที่มีโกลด์ฟิวเจอร์ส ปรากฏว่ายอดนำเข้าส่งออกทองคำแท่งยังเติบโตจากปีก่อนเกือบ 100%
นพ.กฤชรัตน์ กล่าวว่า ยอดนำเข้าทองคำแท่ง 3 เดือนแรกปีนี้เติบโตกว่าปี 2552 ทั้งปีเกือบ 100% และตัวเลขส่งออกทองคำแท่ง 5 เดือนแรกปีนี้ยังสูงถึง 8 หมื่นล้านบาท
นายบุญเลิศ สิริภัทรวณิช ประธาน บริษัท ที.ซี.ออสสิริส ฟิวเจอร์ส ให้ความเห็นว่า ถ้าจะพิสูจน์ว่าสัญญาซื้อขายทองคำล่วงหน้ามีผลให้ร้านค้าปลีกทองคำแท่งล้มหายตายจากหรือไม่ ให้พิจารณาดูยอดนำเข้าและส่งออกทองคำ 6 เดือน1 ปีข้างหน้า ว่ายอดซื้อขายทองคำแท่งลดลงหรือไม่ 
อย่างไรก็ตาม เชื่อว่าพฤติกรรมของนักลงทุนที่ซื้อขายทองคำแท่งและโกลด์ฟิวเจอร์สแยกจากกันชัดเจน เพราะความเสี่ยงของการลงทุนที่ต่างกันและปัจจุบันนักลงทุนได้เข้าใจในเรื่องนี้ดี เพราะมีการซื้อขายโกลด์ฟิวเจอร์สมานานมากกว่า 1 ปีแล้ว และให้เวลาร้านค้าทองคำปรับตัวมาระยะหนึ่งแล้ว